钦定古今图书集成/理学汇编/文学典/第116卷 > 何允泓〈大成〉
## 钦定古今图书集成/理学汇编/文学典/第116卷 > 何允泓〈大成〉

按《列朝诗集》，“允泓字季穆，年十四五则已厌薄程文
熟烂之习，为诗歌古文累数万言，长而学问日以成
就。自唐宋以来，经世大典，如杜、郑、马丘四氏之书，儒
者多不能举其凡例。而季穆攟摭解剥，穷极指要。凡
古今地理、官制、河漕钱谷与夫立国之强弱，用兵之
利害，上下千馀年，年经月纬，如数一二。间有所举正”
辨驳，矫尾厉角，若质古人于窗户之间而与之抗论
也。好谈三吴水利，访问三江古道，及夏、周疏濬遗迹，
穷乡沮洳，扁舟往返。尝遇盗夺襆被，忍冻以归，家人
不知其何所为也。辽亡之后，论失地丧师之故，每拍
案呼愤。或靳之曰：“辽东西是君田舍耶？”相与一笑而
止。生平悠悠忽忽，不饰容止。衣垢不澣，履决不纫。其
遇人，意有不可，目直上视，不交一言。里人忌而恶之，
闻履屐声，皆摇手避去。常引镜自笑：“安得渠一昔死，
令满城人开口笑耶？”忧生叹世，抑郁不自聊，遂发病
不汗以死，年四十有一。余之志季穆云尔。季穆为诗，
才力横骛，驰骋李、何、王、李之间，欲与之上下。久而学
殖日富，历览宋、元名家之作，怅然知俗学之非，思进
而求之古人，而年已不待矣。病革，语其友曰：“悉焚吾
所为，诗无留也。”乡里少年，拈唇弄笔，皆能呲评。季穆
抑塞磊落，胸有武库，要为天下所共叹息。其诗论亡
宋胜国遗事，援古论今，菀结沈痛，由今日思之，尤可
为腹悲也。余录季穆诗，为千古存此一人，岂惜小子
辈哉！季穆从子大成，字君立，负气忤俗，不容于闾里，
避仇出游黔楚间，归益嗜书好古，每闻一异书，徒步
访求，篝灯传写，虽寒冻不少休。后季穆数年而卒，士
之有志者也，故附著焉。